CELEX: 32019D0154
Language: sk
Date: 2019-01-30 00:00:00
Title: Rozhodnutie Komisie (EÚ) 2019/154 z 30. januára 2019, ktorým sa stanovujú vnútorné pravidlá týkajúce sa obmedzenia práva prístupu dotknutých osôb k ich zdravotnej dokumentácii

31.1.2019   
               
               
                  SK
               
               
                  Úradný vestník Európskej únie
               
               
                  L 27/33
               
            
         ROZHODNUTIE KOMISIE (EÚ) 2019/154
         z 30. januára 2019,
         ktorým sa stanovujú vnútorné pravidlá týkajúce sa obmedzenia práva prístupu dotknutých osôb k ich zdravotnej dokumentácii
         EURÓPSKA KOMISIA,
         so zreteľom na Zmluvu o fungovaní Európskej únie, a najmä na jej článok 249 ods. 1,
         keďže:
         
                     (1)
                  
                  
                     Podľa článku 26a služobného poriadku a článkov 16 a 91 podmienok zamestnávania ostatných zamestnancov majú úradníci a zamestnanci právo oboznámiť sa so svojou zdravotnou dokumentáciou v súlade s postupmi, ktoré stanovia menovacie orgány inštitúcií.
                  
               
                     (2)
                  
                  
                     Od roku 2004 sa na základe záveru 221/04 vedúcich administratívnych útvarov (1) reguluje prístup k zdravotnej dokumentácii a neumožňuje sa priamy prístup dotknutých osôb ku všetkým dokumentom psychologickej alebo psychiatrickej povahy, ktoré sa ich týkajú. S týmto všeobecným obmedzením nie je spojená analýza jednotlivých prípadov.
                  
               
                     (3)
                  
                  
                     V záujme súladu s nariadením Európskeho parlamentu a Rady (EÚ) 2018/1725 (2) musia byť Komisiou uplatňované obmedzenia prístupu k takýmto dokumentom primerané a musia sa pri nich analyzovať jednotlivé prípady.
                  
               
                     (4)
                  
                  
                     Hoci prístup k zdravotnej dokumentácii by sa mal dotknutým osobám poskytovať v čo najväčšej možnej miere, v niektorých prípadoch môžu byť potrebné obmedzenia podľa článku 25 nariadenia (EÚ) 2018/1725 s cieľom ochrániť zdravie zamestnanca alebo oprávnené záujmy tretích strán. Lekár, ktorý koná v mene Komisie, by mal uviesť dôvody takéhoto obmedzenia a tieto dôvody by sa mali stať súčasťou zdravotnej dokumentácie dotknutého zamestnanca.
                  
               
                     (5)
                  
                  
                     Osobné údaje sa uchovávajú v zabezpečenom fyzickom a elektronickom prostredí, v ktorom sa bráni nezákonnému prístupu osôb alebo prenosu údajov osobám, u ktorých neexistuje potreba (tieto údaje) poznať.
                  
               
                     (6)
                  
                  
                     Obdobia uchovávania, ktoré platia pre spracovanie zdravotnej dokumentácie, sú stanovené v spoločnom zozname Komisie pre uchovávanie spisov Európskej komisie (3).
                  
               
                     (7)
                  
                  
                     Úradník Európskej komisie pre ochranu údajov by mal vykonať nezávislé preskúmanie uplatňovania obmedzení, aby sa zabezpečilo dodržiavanie tohto rozhodnutia.
                  
               
                     (8)
                  
                  
                     Európsky dozorný úradník pre ochranu údajov predložil stanovisko 10. decembra 2018.
                  
               
                     (9)
                  
                  
                     Nariadením (EÚ) 2018/1725 sa nahrádza nariadenie Európskeho parlamentu a Rady (ES) č. 45/2001 (4) bez akéhokoľvek prechodného obdobia, a to od dátumu nadobudnutia jeho účinnosti. Možnosť uplatňovať obmedzenia určitých práv sa stanovila v nariadení (ES) č. 45/2001. Aby neboli ohrozené práva dotknutých osôb, malo by sa toto rozhodnutie uplatňovať od dátumu nadobudnutia účinnosti nariadenia (EÚ) 2018/1725,
                  
               PRIJALA TOTO ROZHODNUTIE:
         
            Článok 1
            Predmet úpravy a rozsah pôsobnosti
            
               1.   Týmto rozhodnutím sa stanovujú podmienky, za ktorých môže Komisia obmedziť použitie článku 17 nariadenia (EÚ) 2018/1725 v súlade s článkom 25 ods. 1 písm. h) uvedeného nariadenia.
            
            
               2.   Toto rozhodnutie sa uplatňuje na prístup k osobným zdravotným údajom spracúvaným Komisiou podľa článkov 26a, 33, 59, 72, 73 a 78 služobného poriadku a článkov 1, 13 až 15 jeho prílohy VIII a článkov 13, 16, 28, 32, 33, 83, 91, 95, 100, 101 a 102 podmienok zamestnávania ostatných zamestnancov.
            
         
         
            Článok 2
            Uplatniteľné obmedzenia
            
               1.   Podľa článkov 3 až 5 môže Komisia v jednotlivých prípadoch obmedziť právo dotknutých osôb na priamy prístup k osobným zdravotným údajom psychologickej alebo psychiatrickej povahy, ktoré sa ich týkajú a ktoré spracúva Komisia, ak je pravdepodobné, že prístup k takýmto údajom bude predstavovať riziko pre zdravie dotknutej osoby. Toto obmedzenie musí byť primerané tomu, čo je nevyhnutne potrebné na ochranu dotknutej osoby.
            
            
               2.   Prístup k informáciám uvedeným v odseku 1 sa musí poskytnúť lekárovi, ktorého si vyberie dotknutá osoba.
            
            
               3.   V takýchto prípadoch zdravotná služba uhradí dotknutej osobe na žiadosť časť nákladov na lekársku konzultáciu s lekárom s prístupom k zdravotnej dokumentácii, ktoré neboli uhradené zo spoločného systému zdravotného poistenia (JSIS). Úhrada nepresiahne rozdiel medzi stropom stanoveným vo všeobecných vykonávacích ustanoveniach na úhradu liečebných nákladov (5) a sumou uhradenou dotknutej osobe zo spoločného systému zdravotného poistenia v súlade s týmito pravidlami.
            
            
               4.   Lekárska služba poskytne túto úhradu len pod podmienkou, že k príslušným údajom nebol ešte udelený žiadny prístup.
            
            
               5.   Podľa článkov 3 až 5 tohto rozhodnutia môže Komisia v jednotlivých prípadoch a v súlade s článkom 25 ods. 1 písm. h) nariadenia (EÚ) 2018/1725 obmedziť právo dotknutých osôb na prístup k ich osobným zdravotným údajom, ktoré má Komisia k dispozícii, ak by výkon tohto práva nepriaznivo ovplyvnil práva a slobody dotknutej osoby alebo iných dotknutých osôb.
            
         
         
            Článok 3
            Právo dotknutých osôb na prístup k údajom
            
               1.   Ak Komisia úplne alebo čiastočne obmedzí právo na prístup dotknutých osôb k osobným zdravotným údajom podľa článku 17 nariadenia (EÚ) 2018/1725, tak potom vo svojej odpovedi na žiadosť o prístup k informáciám bezodkladne písomne informuje dotknutú osobu o uplatnení obmedzenia a jeho hlavných dôvodoch. Komisia dotknutú osobu zároveň informuje o možnosti podať kedykoľvek sťažnosť u európskeho dozorného úradníka pre ochranu údajov alebo dožadovať sa súdneho prostriedku nápravy na Súdnom dvore Európskej únie.
            
            
               2.   Poskytnutie informácií o dôvodoch obmedzenia podľa odseku 1 je možné odložiť, upustiť od neho alebo ho zamietnuť na obdobie, počas ktorého by takéto informácie narušili účel obmedzenia.
            
            
               3.   Komisia zaznamená všetky dôvody obmedzenia v súlade s článkom 5.
            
            
               4.   Ak je právo na prístup k osobným údajom úplne alebo čiastočne obmedzené, dotknutá osoba uplatní svoje právo na prístup k údajom prostredníctvom európskeho dozorného úradníka pre ochranu údajov v súlade s článkom 25 ods. 6, 7 a 8 nariadenia (EÚ) 2018/1725.
            
         
         
            Článok 4
            Zaznamenávanie a registrácia obmedzení
            
               1.   Komisia zaznamená dôvody každého obmedzenia uplatneného podľa tohto rozhodnutia vrátane posúdenia potreby a primeranosti obmedzenia s prihliadnutím na príslušné skutočnosti obsiahnuté v článku 25 ods. 2 nariadenia (EÚ) 2018/1725.
               Na tento účel sa v zázname uvedie, v čom by výkon práva predstavoval riziko pre zdravie dotknutej osoby alebo by nepriaznivo ovplyvnil práva a slobody iných dotknutých osôb.
            
            
               2.   Záznam a prípadne dokumenty, ktoré obsahujú základné skutkové a právne prvky, sa zaregistrujú v príslušnej zdravotnej dokumentácii.
            
         
         
            Článok 5
            Trvanie obmedzení
            
               1.   Obmedzenia uvedené v článku 2 sa uplatňujú tak dlho, kým sú platné dôvody, ktoré ich opodstatňujú.
            
            
               2.   Ak už dôvody na obmedzenie prestanú platiť a dotknutá osoba opätovne požiada o prístup k príslušným osobným zdravotným údajom, Komisia obmedzenie zruší a poskytne dotknutej osobe hlavné dôvody tohto obmedzenia. Súčasne bude Komisia dotknutú osobu informovať o možnosti podať kedykoľvek sťažnosť u európskeho dozorného úradníka pre ochranu údajov alebo žiadať o súdne prostriedky nápravy na Súdnom dvore Európskej únie.
            
         
         
            Článok 6
            Preskúmanie úradníkom Európskej komisie pre ochranu údajov
            
               1.   Úradník pre ochranu údajov je bezodkladne informovaný o každom prípade obmedzenia práv dotknutých osôb v súlade s týmto rozhodnutím. Úradníkovi pre ochranu údajov sa na požiadanie poskytne prístup k záznamu a všetkým dokumentom, ktoré obsahujú základné skutkové a právne prvky.
            
            
               2.   Úradník pre ochranu údajov môže požiadať o preskúmanie obmedzenia. Úradník pre ochranu údajov bude písomne informovaný o výsledku požadovaného preskúmania.
            
         
         
            Článok 7
            Nadobudnutie účinnosti
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 11. decembra 2018.
         
         
            V Bruseli 30. januára 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Uvedený záver schválili vedúci administratívnych útvarov na svojom 236. zasadnutí 19. februára 2004.
         
            (2)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
         
            (3)  Spoločný zoznam Komisie pre uchovávanie spisov Európskej komisie, SEK(2007) 970 zo 4. júla 2007, aktualizovaný a doplnený SEC(2012) 713 zo 17. decembra 2012.
         
            (4)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi spoločenstva a o voľnom pohybe takýchto údajov (Ú. v. ES L 8, 12.1.2001, s. 1).
         
            (5)  Rozhodnutie Komisie K(2007) 3195 z 2. júla 2007, ktorým sa stanovujú všeobecné vykonávacie pravidlá úhrad liečebných nákladov.